Document ID: 32014R0610

KOMISIJOS DELEGUOTASIS REGLAMENTAS (ES) Nr. 610/2014
2014 m. vasario 14 d.
kuriuo bendrajai įmonei ECSEL leidžiama taikyti nuo Europos Parlamento ir Tarybos reglamento (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės, nukrypti leidžiančią nuostatą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014-2020 m.) dalyvavimo ir sklaidos taisyklės (1), ypač į jo 1 straipsnio 3 dalies d punktą,
kadangi:
(1)
Europos Parlamento ir Tarybos reglamentu (ES) Nr. 1291/2013 (2) sukuriama bendroji mokslinių tyrimų ir inovacijų programa „Horizontas 2020“ (2014-2020 m.) ir jame numatomas Sąjungos dalyvavimas viešojo ir privačiojo sektorių partnerystės iniciatyvose (be kita ko, susijusiose su bendrosiomis įmonėmis) pagrindinėse veiklos srityse, kuriose moksliniai tyrimai ir inovacijos gali padėti siekti platesnių Sąjungos konkurencingumo tikslų ir spręsti visuomenės uždavinius;
(2)
dalyvaujant pagal programą „Horizontas 2020“ vykdomoje netiesioginėje veikloje turėtų būti laikomasi Reglamento (ES) Nr. 1290/2013. Tačiau, siekiant atsižvelgti į specialiuosius bendrųjų įmonių, įsteigtų pagal Sutarties 187 straipsnį elektroninių komponentų ir sistemų srityje, veiklos poreikius, programos „Horizontas 2020“ įgyvendinimo laikotarpiu Komisijai deleguoti įgaliojimai priimti aktus pagal Sutarties 290 straipsnį, kad finansavimo įstaigos toje srityje galėtų taikyti skirtingas Sąjungos finansuojamų veiksmų sąnaudų kompensavimo normas tais atvejais, kai viena ar daugiau valstybių narių bendrai finansuoja dalyvį ar veiksmą;
(3)
bendroji įmonė ECSEL įsteigta Tarybos reglamentu (ES) Nr. 561/2014 (3) laikotarpiui iki 2024 m. gruodžio 31 d. siekiant įgyvendinti elektroninių komponentų ir sistemų jungtinę technologijų iniciatyvą;
(4)
nustatyti specialieji veiklos poreikiai, susiję su valstybių narių bendru finansavimu ir nacionalinių finansavimo taisyklių taikymu;
(5)
atsižvelgiant į tuos veiklos poreikius, būtina nustatyti nuo Reglamento (ES) Nr. 1290/2013 28 straipsnio 3 dalyje minėtos vienodų kompensavimo normų nukrypti leidžiančią nuostatą tais atvejais, kai viena ar daugiau valstybių narių bendrai finansuoja dalyvį ar veiksmą, kad būtų galima taikyti nuo dalyvio ir veiksmo rūšies priklausomą Sąjungos finansuojamų veiksmų sąnaudų kompensavimo normą; kompensavimo norma turėtų priklausyti nuo dalyvio ir veiksmo rūšies, siekiant palengvinti tarpvalstybinį bendradarbiavimą, visų pirma su mažosiomis ir vidutinio dydžio įmonėmis bei ne pelno teisės subjektais, kartu užtikrinant optimalų sverto poveikį privačiosioms investicijoms,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (ES) Nr. 1290/2013 28 straipsnio 3 dalies, bendroji įmonė ECSEL gali taikyti skirtingas Sąjungos finansuojamų veiksmų sąnaudų kompensavimo normas, priklausomas nuo dalyvio ir veiklos rūšies, kai viena ar daugiau valstybių narių bendrai finansuoja dalyvį ar veiksmą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. vasario 14 d.

Labels: 2
1
19
7
15